Document ID: 32005R0123

32005R0123
L 025/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 123/2005 НА КОМИСИЯТА
от 26 януари 2005 година
за изменение на Регламент (ЕО) № 466/2001 по отношение на охратоксин А
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 315/93 на Съвета от 8 февруари 1993 г. за установяване на процедури на Общността относно замърсители в храните (1), и по-специално член 2, параграф 3 от него,
като има предвид, че:
(1)
Регламент (ЕО) № 466/2001 (2) на Комисията установява максимално съдържание за определени замърсители в храните.
(2)
Съгласно Регламент (ЕО) № 466/2001 Комисията трябва да преразглежда разпоредбите по отношение на съдържанието на охратоксин А (ОТА) в сушени плодове от грозде, а също и с оглед включването на максимално съдържание за ОТА в сурово и печено кафе и продукти от кафе, вино, бира, гроздов сок, какао и какаови продукти и подправки, като взема под внимание предприетите изследвания и превантивните мерки, които се прилагат с цел намаляване на наличието на ОТА в споменатите продукти.
(3)
В своето становище относно ОТА, представено на 17 септември 1998 г., Научният комитет по храните (НКХ) стигна до заключението, че ОТА е микотоксин, който притежава канцерогенни, нефротоксични, тератогенни, имунотоксични и навярно невротоксични свойства. В становището си комитетът споменава, че продължават да се извършват още проучвания, с цел да се изяснят механизмите, свързани с канцерогенното действие на ОТА. Очаква се, че европейският проект за изследване на механизмите на причиняваното от ОТА канцерогенно действие ще бъде приключен до края на 2004 г. Когато резултатите от това подробно изследване станат известни, Комисията ще отправи искане към Европейския орган по безопасност на храните (ЕОБХ) да актуализира научното становище, представено от НКХ, в светлината на новите резултати от това изследване.
(4)
В рамките на Директива 1993/5/ЕИО на Съвета от 25 февруари 1993 г. за подпомагане на Комисията и сътрудничество на държавите-членки в научното разглеждане на въпроси, които се отнасят до храните (3) бе извършена оценка на приемането на ОТА чрез храната от населението на Общността. С най-висок риск от замърсяване с ОТА са зърнените храни и продуктите от тях. Виното, кафето и бирата са определени като храни, които излагат човешкия организъм на висок риск от попадането на ОТА в него. Сушените плодове от грозде и гроздовият сок са се оказали рискови в значителна степен за излагането на ОТА на определени категории от уязвими групи от населението, например деца.
(5)
С Регламент (ЕО) № 466/2001 е установено максимално съдържание за ОТА в зърнени храни и продукти от тях и в сушени плодове от грозде. Съдържанието на ОТА в бирата се контролира индиректно, тъй като съдържанието на ОТА в бирата произтича от наличието на ОТА в малца, за който е установено максимално съдържание. Следователно не се налага незабавното установяване на максимално съдържание за ОТА в бирата с цел опазване на общественото здраве, но този въпрос следва да се вземе предвид в рамките на предвижданото преразглеждане на разпоредбите на регламента.
(6)
Поради факта, че виното и печеното кафе наред с разтворимото кафе водят в значителна степен до излагането на човешкия организъм на риск от попадане на ОТА в него, както и че гроздовият сок води до висок риск от попадане на ОТА при децата, на настоящия етап вече е целесъобразно да се определи максимално съдържание за тези храни с цел опазване на общественото здраве чрез предотвратяване на разпространението на хранителни продукти с недопустимо високо съдържание на замърсители в тях.
(7)
Наличие на ОТА е наблюдавано също и при сушените плодове, различни от сушени плодове от грозде, какао и какаови продуwкти, подправки и ликорис. Целесъобразността от установяване на максимално съдържание за ОТА в споменатите хранителни продукти, включително суровото кафе, както и от преразглеждане на съществуващите стойности на максимално съдържание, ще бъде взета под внимание след получаването на оценката на Европейския орган по безопасност на храните за резултатите от изследването по въпроса на токсикологичното действие на ОТА.
(8)
Следователно Регламент (ЕО) № 466/2001 следва да се измени съответно.
(9)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 466/2001 се изменя, както следва:
1.
В член 4, параграф 2, буква б) „и 2.2.2“ се заменя с „2.2.2, 2.2.3, 2.2.4 и 2.2.5“.
2.
В член 5, параграф 2а се заменя със следния текст:
„2а. Комисията, въз основа на актуална оценка на риска по отношение на охратоксин А (ОТА), извършена от ЕОБХ, и като взема предвид превантивните мерки, които се прилагат с цел намаляване на съдържанието на ОТА, трябва да преразгледа разпоредбите, включени под заглавие 2.2 от раздел 2 от приложение I в срок не по-късно от 30 юни 2006 г. Това преразглеждане ще се отнася по-конкретно до максималното съдържание за ОТА в сушени плодове от грозде и гроздов сок, а също ще касае внимателното обмисляне на въпроса за установяване на максимално съдържание за сурово кафе, сушени плодове, различни от сушени плодове от грозде, бира, какао и какаови продукти, ликьорни вина, месо и месни продукти, подправки и ликорис.
За целта държавите-членки и заинтересованите страни съобщават на Комисията всяка година резултатите от предприетите изследвания и напредъка във връзка с прилагането на превантивни мерки с цел да се избегне замърсяването с ОТА. Комисията предоставя тези резултати на държавите-членки.“
3.
Приложение I се изменя съгласно приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Прилага се от 1 април 2005 г.
Настоящият регламент не се прилага за продукти, които са били пуснати на пазара преди 1 април 2005 г. в съответствие с приложимите разпоредби. Тежестта, свързана с доказването кога продуктите са били пуснати на пазара, се поема от съответното предприятие от хранително-вкусовата промишленост.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 26 януари 2005 година.

Labels: 0
3
17
20